Johannes Dei gratia Jherosolume rex, universis ad quos presentes littere pervenerint salutem in Domino. Noverit universitas vestra quod cum contentio verteretur inter fratrem Aubertum abbatem Vallis lucentis et conventum ejusdem domus ex una parte, et karissimum consanguineum nostrum, nobilem virum Erardum de Brena ex altera, super usuagio foreste que dicitur Rabiosa, tandem ad peticionem partium, nos contentionem istam pacificavimus videlicet in hunc modum. Predictus Aubertus abbas Vallis lucentis totusque ejusdem loci conventus totum illud usuagium quod petebant in foresta memorata reverendo in Christo patri nostro, Galtero Senonense archiepiscopo, in perpetuum quitaverunt, excepto quod ad usus omnium animalium unius granchie sue que dicitur granchia de Logiis usuarium pasture herbagii ad voluntatem ejusdem archiespicopi in eadem foresta sibi retinuerunt. Nec tamen porcos pascere propter hoc poterunt in eadem. Homines autem de Seanz pro recompensatione hujus quittationis, videlicet heredes defuncti Ansaudi prepositi et heredes Christiani Ducis et ceteri, omnes qui in nemoribus Vallis lucentis adjacentibus finibus granchiarum de Cereli et de Logiis usuagium carbonagii de lignis mortuis habentibus duo capita ad terram jure hereditario habere se dicebant, totum illud usuagium ad preces domini Erardi dicto abbati et fratribus Vallis lucentis in perpetuum quittaverunt, juramento prestito quod usuagium illud de cetero non reclamarent, nichil omnino sibi nec heredibus eorum de eodem usuagio retinentes. Dictus vero Erardus fiduciavit coram domino Galtero Senonense archiepiscopo quod fratribus Vallis lucentis super hac quitatione portaret garantiam. Et si aliquis hominum de Seanz vel heredum eorum occasione predicti usuagii eos vexaret, ipse Erardus faceret eisdem fratribus damna et deperdita que propter hoc facta essent restaurari. Propterea ipse Erardus et karissima soror nostra Philippa Henrici pie memorie quodam comitis Trecensis filia uxor ejus dederunt supradictis fratribus usuarium pasture ad omnia animalia grangiarum de Cerelli et de Logiis in nemore quod dicitur nemus Sancti Stephani et in omnibus nemoribus et terris que sub dominio suo sunt et sub eorum potestate. Recognoverunt etiam quod ecclesia Vallis lucentis habet sextam partem in nemore quod dicitur nemus Sancte Marie in omnibus et in nemore de allodiis et usuarium prout habere consueverunt. Hec omnia firmiter observanda laudaverunt et concesserunt sepedicti Erardus et Philippa et ad hec heredes suos in perpetuum obligaverunt. In cujus rei testimonium litteras istas sigilli nostri fecimus munimine roborari. Actum anno Domini M° CC° vicesimo tercio mense januario.